Predlog UREDBA SVETA o spremembi Uredbe (ES) št. 723/2009 o pravnem okviru Skupnosti za Konzorcij evropske raziskovalne infrastrukture (ERIC) /* COM/2012/0682 final - 2012/0321 (NLE) */





OBRAZLOŽITVENI MEMORANDUM 1. OZADJE PREDLOGA · Razlogi za predlog in njegovi cilji Svet je leta 2009 sprejel Uredbo o ERIC[1] za lažje ustanavljanje in delovanje evropskih raziskovalnih infrastruktur v okviru negospodarskih dejavnosti. Z navedeno uredbo je nastal nov pravni instrument na ravni EU, ki ustanavlja Evropske raziskovalne infrastrukture kot pravne osebe, ki jih priznavajo vse države članice. Mnogi projekti iz načrta za Evropski strateški forum za raziskovalno infrastrukturo (ESFRI) načrtujejo uporabo ERIC kot pravnega instrumenta za izvajanje in upravljanje raziskovalne infrastrukture. Uredba o ERIC v členu 9(1) razlikuje in določa različno obravnavo držav članic, pridruženih držav, tretjih držav, ki niso pridružene države, in medvladnih organizacij. V ERIC so včlanjene vsaj tri države članice (člen 9(2)), države članice pa imajo skupaj večino glasov v skupščini članic (člen 9(3)). Kljub temu pa člen 8(1) določa, da ima ERIC uradni sedež na ozemlju članice, ki je država članica ali pridružena država. Pridružene države, zlasti Norveška, so jasno poudarile, da nameravajo v vlogi države gostiteljice ali članice prispevati k večjemu številu projektov ERIC, ki so trenutno v pripravi, če bodo imele v ERIC enake glasovalne pravice, kot jih imajo države članice EU, zlasti kadar so same gostiteljice projektov ERIC in na tak način zagotavljajo znatne prispevke za njihove dejavnosti. Cilj predlagane spremembe uredbe o ERIC je odprava možnosti, po kateri pridružene države članice ne bi mogle postati gostiteljice ali članice ERIC, saj v trenutni ureditvi njihove glasovalne pravice potencialno ne odražajo njihovega finančnega prispevka v projekte ERIC. · Splošno ozadje Do tega trenutka še nobena pridružena država ali tretja država, ki ni pridružena država, še ni postala članica ERIC. Glede na zaveze o Uniji inovacij, ki predvideva dokončanje ali začetek gradnje 60 % prednostnih infrastruktur vseevropskega interesa iz načrta ESFRI do leta 2015, je pomembno, da so lahko v vzpostavitev in delovanje ERIC kot članice ali gostiteljice v celoti vključene tudi pridružene države in da prispevajo k tem infrastrukturam. 2. REZULTATI POSVETOVANJ Z ZAINTERESIRANIMI STRANMI IN OCENE UČINKA Predlagane omejene tehnične spremembe uredbe o ERIC ne spreminjajo ocene učinka, ki jo je izvedla Komisija preden je predlog uredbe o ERIC posredovala v sprejem Svetu. 3. PRAVNI ELEMENTI PREDLOGA Predlagana sprememba uredbe o ERIC zadeva samo člen 9(2) in (3), v katerem se predlaga, da se za ustanovitev projekta ERIC zahteva članstvo najmanj ene države članice in najmanj dveh držav članic ali pridruženih držav. Poleg tega se predlaga, da imajo države članice ali pridružene države skupaj večino glasovalnih pravic v skupščini. Predlog ne predvideva drugih sprememb. 4. PRORAČUNSKE POSLEDICE Predlagana sprememba uredbe o ERIC nima proračunskih posledic za Unijo ali države članice. 2012/0321 (NLE) Predlog UREDBA SVETA o spremembi Uredbe (ES) št. 723/2009 o pravnem okviru Skupnosti za Konzorcij evropske raziskovalne infrastrukture (ERIC) SVET EVROPSKE UNIJE JE – ob upoštevanju Pogodbe o delovanju Evropske unije, zlasti členov 187 in 188 Pogodbe, ob upoštevanju predloga Evropske komisije, po predložitvi osnutka pravnega akta nacionalnim parlamentom, ob upoštevanju mnenja Evropskega parlamenta[2], ob upoštevanju mnenja Evropskega ekonomsko-socialnega odbora[3], ob upoštevanju mnenja Odbora regij[4], ob upoštevanju naslednjega: (1) Uredba Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC)[5] določa pravni okvir, ki opredeljuje zahteve in postopke za ustanovitev in delovanje Konzorcija evropske raziskovalne infrastrukture. (2) Podpora raziskovalnim infrastrukturam v Evropi in njihov razvoj je stalen cilj Skupnosti, kot je bilo nazadnje izraženo v Sklepu št. 1982/2006/ES Evropskega parlamenta in Sveta z dne 18. decembra 2006 o Sedmem okvirnem programu Evropske skupnosti za raziskave, tehnološki razvoj in predstavitvene dejavnosti (2007–2013)[6], zlasti v Odločbi Sveta št. 2006/974/ES z dne 19. decembra 2006 o posebnem programu „Zmogljivosti“[7]. (3) Evropski strateški forum za raziskovalno infrastrukturo (ESFRI) in posvetovalna skupina za e-infrastrukturo (e-IRG) sta izdelala in posodobila prvi evropski načrt za raziskovalne infrastrukture. (4) Od začetka veljavnosti pravnega okvira Skupnosti za Konzorcij evropske raziskovalne infrastrukture (ERIC) v leta 2009 sta status ERIC dobili dve evropski raziskovalni infrastrukturi. (5) Članstvo v ERIC je odprto za države članice, pridružene države, tretje države, ki niso pridružene države, in medvladne organizacije. (6) Pridružene države imajo ključno vlogo pri pripravah in izvajanju evropskih raziskovalnih infrastruktur ter bi morale imeti enake možnost sodelovanja v projektih ERIC, kot jih imajo države članice, saj s svojo podporo prispevajo k znanstveni odličnosti raziskav Unije in konkurenčnosti gospodarstva Unije. (7) Za lažje sodelovanje pridruženih držav v projektih ERIC bi bilo treba spremeniti člen 9(2) in (3) Uredbe (ES) št. 723/2009, tako da se bodo prispevki pridruženih držav v celoti odražali v smislu članstva in glasovalnih pravic – SPREJEL NASLEDNJO UREDBO: Člen 1 V členu 9 Uredbe (ES) št. 723/2009 se odstavka 2 in 3 nadomestita z naslednjim besedilom: „2. ERIC sestavljajo ena država članica in najmanj dve drugi državi članici ali pridruženi državi s statusom članice. Druge države članice ali pridružene države se lahko včlanijo kadar koli pod poštenimi in razumnimi pogoji iz Statuta, lahko pa se priključijo tudi kot opazovalke, brez pravice do glasovanja in v skladu s pogoji iz Statuta. Včlanijo se lahko tudi tretje države, ki niso pridružene države, pa tudi medvladne organizacije, če to odobri skupščina članic iz člena 12(a) v skladu s pogoji in postopki za spremembe članstva iz Statuta. 3. Države članice ali pridružene države imajo skupaj večino glasov v skupščini članic. Za predloge za spremembe Statuta ERIC, ki se nahaja na ozemlju države članice, je potrebna večina držav članic, ki so članice ERIC.“ Člen 2 Ta uredba začne veljati dvajseti dan po objavi v Uradnem listu Evropske unije. Ta uredba je v celoti zavezujoča in se neposredno uporablja v državah članicah v skladu s Pogodbama. V Bruslju, Za Svet Predsednik [1] Uredba Sveta (ES) št. 723/2009 o pravnem okviru Skupnosti za Konzorcij evropske raziskovalne infrastrukture (ERIC). [2] UL C, , str. . [3] UL C, , str. . [4] UL C, , str. . [5] UL L 206, 8.8.2009, str. 1. [6] UL L 412, 30.12.2006, str. 1. [7] UL L 54, 22.2.2007, str. 101.